CELEX: 32011H0136
Language: el
Date: 2011-03-01 00:00:00
Title: 2011/136/ΕΕ: Σύσταση της Επιτροπής, της 1ης Μαρτίου 2011 , σχετικά με τις κατευθυντήριες γραμμές για την εφαρμογή των κανόνων προστασίας των δεδομένων στο σύστημα συνεργασίας για την προστασία των καταναλωτών (ΣΣΠΚ)

2.3.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 57/44
            
         ΣΫΣΤΑΣΗ ΤΗΣ ΕΠΙΤΡΟΠΉΣ
   της 1ης Μαρτίου 2011
   σχετικά με τις κατευθυντήριες γραμμές για την εφαρμογή των κανόνων προστασίας των δεδομένων στο σύστημα συνεργασίας για την προστασία των καταναλωτών (ΣΣΠΚ)
   (2011/136/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 2006/2004 του Ευρωπαϊκού Κοινοβουλίου και του Συμβουλίου, της 27ης Οκτωβρίου 2004, σχετικά με τη συνεργασία μεταξύ των εθνικών αρχών που είναι αρμόδιες για την επιβολή της νομοθεσίας για την προστασία των καταναλωτών («κανονισμός για τη συνεργασία όσον αφορά την προστασία των καταναλωτών») (1) (εφεξής «κανονισμός ΣΠΚ») αποσκοπεί στην ενίσχυση της συνεργασίας για την επιβολή της νομοθεσίας σχετικά με την προστασία των καταναλωτών στην ενιαία αγορά, θεσπίζει ένα δίκτυο εθνικών δημόσιων αρχών επιβολής της νομοθεσίας σε επίπεδο EE (εφεξής «δίκτυο ΣΠΚ») και θέτει το πλαίσιο και τους γενικούς όρους υπό τους οποίους οι αρχές επιβολής της νομοθεσίας των κρατών μελών θα πρέπει να συνεργάζονται ώστε να προστατεύουν το συλλογικό οικονομικό συμφέρον των καταναλωτών.
            
         
               (2)
            
            
               Η συνεργασία μεταξύ των εθνικών αρχών επιβολής της νομοθεσίας έχει ουσιαστική σημασία για την αποτελεσματική λειτουργία της ενιαίας αγοράς, και, στο πλαίσιο του δικτύου ΣΠΚ, κάθε αρχή μπορεί να ζητά βοήθεια από τις άλλες αρχές προκειμένου να ερευνήσει πιθανές παραβάσεις της νομοθεσίας της ΕΕ για την προστασία των καταναλωτών.
            
         
               (3)
            
            
               Στόχος του συστήματος συνεργασίας για την προστασία των καταναλωτών (εφεξής «ΣΣΠΚ») είναι να επιτρέψει στις δημόσιες αρχές επιβολής της νομοθεσίας να ανταλλάσσουν πληροφορίες σχετικά με πιθανές παραβάσεις της νομοθεσίας για την προστασία των καταναλωτών μέσα σε ένα ασφαλές και σίγουρο περιβάλλον.
            
         
               (4)
            
            
               Η ανταλλαγή πληροφοριών με ηλεκτρονικά μέσα μεταξύ των κρατών μελών πρέπει να συμμορφώνεται με τους κανόνες σχετικά με την προστασία των δεδομένων προσωπικού χαρακτήρα που διατυπώνονται στην οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (2) (εφεξής «οδηγία για την προστασία των δεδομένων») και στον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (3) (εφεξής «κανονισμός για την προστασία των δεδομένων»).
            
         
               (5)
            
            
               Το άρθρο 8 του Χάρτη Θεμελιωδών Δικαιωμάτων της Ευρωπαϊκής Ένωσης αναγνωρίζει το δικαίωμα της προστασίας των δεδομένων. Το ΣΣΠΚ πρέπει να εξασφαλίσει ότι οι διάφορες ευθύνες και υποχρεώσεις που αναλαμβάνουν από κοινού η Επιτροπή και τα κράτη μέλη όσον αφορά τους κανόνες προστασίας των δεδομένων είναι σαφείς και ότι στα υποκείμενα των δεδομένων παρέχονται απλοί και εύκολα διαθέσιμοι μηχανισμοί για τη διεκδίκηση των δικαιωμάτων τους.
            
         
               (6)
            
            
               Είναι σκόπιμο να θεσπιστούν κατευθυντήριες γραμμές για την εφαρμογή των κανόνων για την προστασία των δεδομένων στο ΣΣΠΚ (εφεξής «κατευθυντήριες γραμμές»), έτσι ώστε να διασφαλιστεί η τήρηση των κανόνων για την προστασία των δεδομένων κατά την επεξεργασία των δεδομένων μέσω του ΣΣΠΚ.
            
         
               (7)
            
            
               Οι αρμόδιοι για την επιβολή της νομοθεσίας υπάλληλοι θα πρέπει να ενθαρρυνθούν να έλθουν σε επαφή με τις εποπτικές αρχές της χώρας τους που είναι αρμόδιες για την προστασία των δεδομένων της χώρας τους για να λάβουν καθοδήγηση και βοήθεια όσον αφορά τον βέλτιστο τρόπο εφαρμογής των κατευθυντήριων γραμμών σύμφωνα με την εθνική νομοθεσία και, εφόσον απαιτείται, να εξασφαλίσουν ότι πραγματοποιούνται σε εθνικό επίπεδο οι διαδικασίες κοινοποίησης και εκ των προτέρων ελέγχου σχετικά με τις ενέργειες επεξεργασίας στο πλαίσιο του ΣΣΠΚ.
            
         
               (8)
            
            
               Η συμμετοχή στα προγράμματα κατάρτισης που διοργανώνονται από την Επιτροπή με σκοπό την παροχή βοήθειας όσον αφορά την εφαρμογή των κατευθυντήριων γραμμών θα πρέπει να ενθαρρύνεται ενθέρμως.
            
         
               (9)
            
            
               Η ανατροφοδότηση προς την Επιτροπή όσον αφορά την εφαρμογή των κατευθυντήριων γραμμών θα πρέπει να παρασχεθεί το αργότερο δύο χρόνια μετά την έκδοση της παρούσας σύστασης. Η Επιτροπή θα πρέπει τότε να προβεί σε περαιτέρω αξιολόγηση του επιπέδου προστασίας των δεδομένων στο ΣΣΠΚ και θα πρέπει να αξιολογήσει κατά πόσον απαιτούνται πρόσθετα μέσα, συμπεριλαμβανομένων των κανονιστικών μέτρων.
            
         
               (10)
            
            
               Θα πρέπει να ληφθούν τα αναγκαία μέτρα ώστε να διευκολυνθεί η εφαρμογή των κατευθυντήριων γραμμών από τους συμμετέχοντες στο ΣΣΠΚ και από τους χρήστες του ΣΣΠΚ. Οι εθνικές αρχές προστασίας των δεδομένων και ο Ευρωπαίος Επόπτης Προστασίας των Δεδομένων θα πρέπει να παρακολουθούν στενά τις εξελίξεις και την εφαρμογή των εγγυήσεων για την προστασία των δεδομένων όσον αφορά το ΣΣΠΚ.
            
         
               (11)
            
            
               Οι κατευθυντήριες γραμμές συμπληρώνουν την απόφαση 2007/76/ΕΚ της Επιτροπής (4) και λαμβάνουν υπόψη τη γνώμη της ομάδας εργασίας για την προστασία των προσώπων όσον αφορά την επεξεργασία των δεδομένων προσωπικού χαρακτήρα, η οποία δημιουργήθηκε με το άρθρο 29 (5) της οδηγίας για την προστασία των δεδομένων, και τη γνώμη του Ευρωπαίου Επόπτη Προστασίας των Δεδομένων (6), ο οποίος θεσπίστηκε με το άρθρο 41 του κανονισμού για την προστασία των δεδομένων (εφεξής «ΕΕΠΔ»),
            
         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   Τα κράτη μέλη θα πρέπει να ακολουθήσουν τις κατευθυντήριες γραμμές που παρατίθενται στο παράρτημα.
   
      Βρυξέλλες, 1 Μαρτίου 2011.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 364 της 9.12.2004, σ. 1.
   
      (2)  ΕΕ L 281 της 23.11.1995, σ. 31.
   
      (3)  ΕΕ L 8 της 12.1.2001, σ. 1.
   
      (4)  ΕΕ L 32 της 6.2.2007, σ. 192.
   
      (5)  Γνώμη 6/2007 για τα θέματα προστασίας των δεδομένων που σχετίζονται με το σύστημα συνεργασίας για την προστασία των καταναλωτών (ΣΣΠΚ) 01910/2007/EN – WP 139 – που εκδόθηκε την 21η Σεπτεμβρίου 2007.
   
      (6)  Γνώμη του ΕΕΠΔ αριθ. 2010-0692.
   
      ΠΑΡΑΡΤΗΜΑ
      
         Κατευθυντήριες γραμμές για την εφαρμογή των κανόνων προστασίας των δεδομένων στο σύστημα συνεργασίας για την προστασία των καταναλωτών (ΣΣΠΚ)
      
      1.   ΕΙΣΑΓΩΓΗ
      Η συνεργασία μεταξύ των εθνικών αρχών προστασίας των καταναλωτών έχει ουσιαστική σημασία για τη σωστή λειτουργία της εσωτερικής αγοράς, δεδομένου ότι η έλλειψη αποτελεσματικής επιβολής της νομοθεσίας σε διασυνοριακές υποθέσεις υπονομεύει την εμπιστοσύνη των καταναλωτών όσον αφορά την αποδοχή διασυνοριακών προσφορών και, ως εκ τούτου, την πίστη τους στην εσωτερική αγορά, και επίσης οδηγεί σε στρέβλωση του ανταγωνισμού.
      To ΣΣΠΚ είναι ένα εργαλείο ΤΠ το οποίο θεσπίστηκε με τον κανονισμό ΣΠΚ και παρέχει έναν δομημένο μηχανισμό για την ανταλλαγή πληροφοριών μεταξύ των εθνικών αρχών προστασίας των καταναλωτών που αποτελούν μέρος του δικτύου ΣΠΚ. Επιτρέπει σε μια δημόσια αρχή να ζητά από άλλες δημόσιες αρχές του δικτύου ΣΠΚ βοήθεια όσον αφορά τη διερεύνηση και την αντιμετώπιση πιθανών παραβάσεων της νομοθεσίας της ΕΕ για την προστασία των καταναλωτών, καθώς και τη λήψη μέτρων επιβολής προκειμένου να σταματήσουν οι παράνομες εμπορικές πρακτικές των πωλητών και των προμηθευτών που έχουν ως στόχο καταναλωτές που ζουν σε άλλες χώρες της ΕΕ. Οι αιτήσεις για πληροφορίες και η κάθε επικοινωνία μεταξύ των αρμόδιων δημόσιων αρχών όσον αφορά την εφαρμογή του κανονισμού ΣΠΚ πραγματοποιούνται μέσω του ΣΣΠΚ.
      Στόχος του κανονισμού ΣΠΚ είναι να ενισχυθεί η επιβολή της νομοθεσίας για την προστασία των καταναλωτών σε ολόκληρη την εσωτερική αγορά με τη δημιουργία ενός δικτύου εθνικών αρχών επιβολής σε επίπεδο ΕΕ και να καθοριστούν οι όροι υπό τους οποίους τα κράτη μέλη πρέπει να συνεργάζονται μεταξύ τους. Ο κανονισμός ΣΠΚ ορίζει ότι οι εν λόγω ανταλλαγές πληροφοριών και αιτήσεις για αμοιβαία συνδρομή μεταξύ των εθνικών αρχών επιβολής της νομοθεσίας πρέπει να πραγματοποιούνται μέσω μιας καθορισμένης βάσης δεδομένων. Συνεπώς, το ΣΣΠΚ σχεδιάστηκε έτσι ώστε να διευκολύνει αυτή τη διοικητική συνεργασία και ανταλλαγή πληροφοριών ενόψει της επιβολής της νομοθεσίας της ΕΕ για την προστασία των καταναλωτών.
      Το πεδίο εφαρμογής της συνεργασίας περιορίζεται στις ενδοκοινοτικές παραβάσεις των νομικών πράξεων που απαριθμούνται στο παράρτημα του κανονισμού ΣΠΚ, που προστατεύει τα συλλογικά οικονομικά συμφέροντα των καταναλωτών.
      2.   ΠΕΔΙΟ ΕΦΑΡΜΟΓΗΣ ΚΑΙ ΣΚΟΠΟΣ ΤΩΝ ΚΑΤΕΥΘΥΝΤΉΡΙΩΝ ΓΡΑΜΜΩΝ
      Οι παρούσες κατευθυντήριες γραμμές έχουν ως σκοπó να επιλύσουν το βασικό ζήτημα της εξασφάλισης ισορροπίας μεταξύ αποτελεσματικής και αποδοτικής συνεργασίας όσον αφορά την επιβολή της νομοθεσίας μεταξύ των αρμόδιων αρχών των κρατών μελών, διασφαλίζοντας, παράλληλα, τον σεβασμό των θεμελιωδών δικαιωμάτων ιδιωτικότητας και την προστασία των δεδομένων προσωπικού χαρακτήρα.
      Τα δεδομένα προσωπικού χαρακτήρα ορίζονται στην οδηγία για την προστασία των δεδομένων (1) ως κάθε πληροφορία που αναφέρεται σε φυσικό πρόσωπο του οποίου η ταυτότητα είναι γνωστή ή μπορεί να εξακριβωθεί· ως πρόσωπο του οποίου η ταυτότητα μπορεί να εξακριβωθεί λογίζεται το πρόσωπο εκείνο που μπορεί να προσδιοριστεί, άμεσα ή έμμεσα, ιδίως βάσει αριθμού ταυτότητας ή βάσει ενός ή περισσότερων συγκεκριμένων στοιχείων που χαρακτηρίζουν την υπόστασή του από φυσική, βιολογική, ψυχολογική, οικονομική, πολιτιστική ή κοινωνική άποψη.
      Δεδομένου ότι οι εθνικοί υπάλληλοι που είναι αρμόδιοι για την επιβολή της νομοθεσίας (χειριστές των υποθέσεων), οι οποίοι είναι οι χρήστες του ΣΣΠΚ, μπορεί να μην είναι πάντα ειδήμονες όσον αφορά την προστασία των δεδομένων και μπορεί να μη γνωρίζουν πάντα επαρκώς τις απαιτήσεις προστασίας των δεδομένων που επιβάλλονται από την εθνική τους νομοθεσία για την προστασία των δεδομένων, συνιστάται να δοθούν στους χρήστες του ΣΣΠΚ κατευθυντήριες γραμμές, στις οποίες να εξηγείται η λειτουργία του ΣΣΠΚ από την πρακτική πλευρά της προστασίας των δεδομένων καθώς και να αναφέρονται λεπτομερώς οι εγγυήσεις που εμπεριέχονται στο σύστημα και οι πιθανοί κίνδυνοι που σχετίζονται με τη χρήση του.
      Στόχος των κατευθυντήριων γραμμών είναι να καλύψουν τα πιο σημαντικά ζητήματα της προστασίας των δεδομένων σε σχέση με το ΣΣΠΚ και να παράσχουν μια κατανοητή εξήγηση στην οποία θα μπορούν να προσφεύγουν όλοι οι χρήστες του ΣΣΠΚ. Ωστόσο, δεν παρέχουν εξαντλητική ανάλυση των συνεπειών του ΣΣΠΚ για την προστασία των δεδομένων.
      Συνιστάται ενθέρμως να ζητηθεί η γνώμη των αρχών προστασίας των δεδομένων των κρατών μελών, έτσι ώστε να εξασφαλιστεί ότι οι κατευθυντήριες γραμμές συμπληρώνονται από ειδικές υποχρεώσεις οι οποίες προβλέπονται στις εθνικές νομοθεσίες για την προστασία των δεδομένων. Οι χρήστες του ΣΣΠΚ μπορούν επίσης να λάβουν περαιτέρω βοήθεια και καθοδήγηση από τις εν λόγω εθνικές αρχές προστασίας των δεδομένων, έτσι ώστε να εξασφαλιστεί ότι πληρούνται οι απαιτήσεις περί προστασίας των δεδομένων. Στην παρακάτω διεύθυνση παρατίθεται κατάλογος των εν λόγω αρχών, με τα στοιχεία επικοινωνίας και τους δικτυακούς τόπους:
      http://ec.europa.eu/justice_home/fsj/privacy/nationalcomm/#eu
      Πρέπει να αποσαφηνιστεί ότι η επεξεργασία δεδομένων προσωπικού χαρακτήρα θα πρέπει να πραγματοποιείται σύμφωνα με τις ειδικές αρχές και όρους που προβλέπονται στην οδηγία για την προστασία των δεδομένων. Οι χειριστές των υποθέσεων έχουν το δικαίωμα, στο πλαίσιο της νομοθεσίας, να ανταλλάσσουν δεδομένα, συμπεριλαμβανομένων των δεδομένων προσωπικού χαρακτήρα, μέσω του ΣΣΠΚ, αν ο σκοπός της επεξεργασίας είναι να σταματήσει η παράβαση της νομοθεσίας της ΕΕ για τους καταναλωτές, όπως προβλέπεται στο παράρτημα του κανονισμού ΣΠΚ. Εντούτοις, πριν από την επεξεργασία των εν λόγω δεδομένων, απαιτείται προσεκτική αξιολόγηση, έτσι ώστε να εξασφαλιστεί ότι τηρούνται οι αρχές που διέπουν την προστασία των δεδομένων και ότι η επεξεργασία είναι απολύτως αναγκαία για την επίτευξη των στόχων του κανονισμού ΣΠΚ.
      Έχοντας τα παραπάνω κατά νου, οι χειριστές των υποθέσεων που έχουν πρόσβαση στο ΣΣΠΚ θα πρέπει να διενεργούν αξιολόγηση κατά περίπτωση πριν προβούν σε οποιαδήποτε επεξεργασία δεδομένων προσωπικού χαρακτήρα (2). Ο σκοπός των κατευθυντήριων γραμμών είναι να βοηθήσουν τους χειριστές των υποθέσεων στην εν λόγω αξιολόγηση, παρέχοντας ορισμένες κατευθυντήριες αρχές σχετικά με την προστασία των δεδομένων οι οποίες πρέπει να λαμβάνονται υπόψη.
      Ο στόχος είναι επίσης να αποσαφηνιστούν ορισμένες από τις περιπλοκότητες της αρχιτεκτονικής του ΣΣΠΚ όσον αφορά τις κοινές πράξεις επεξεργασίας και την κοινή ευθύνη επεξεργασίας, καθορίζοντας τον ρόλο της Επιτροπής και τον ρόλο των αρμόδιων αρχών των κρατών μελών ως «κοινών υπεύθυνων επεξεργασίας» των ανταλλαγών δεδομένων στο πλαίσιο του ΣΣΠΚ.
      3.   ΤΟ ΣΣΠΚ - ΕΝΑ ΕΡΓΑΛΕΙΟ ΤΠ ΓΙΑ ΤΗ ΣΥΝΕΡΓΑΣΙΑ ΟΣΟΝ ΑΦΟΡΑ ΤΗΝ ΕΠΙΒΟΛΗ
      Το ΣΣΠΚ είναι ένα εργαλείο ΤΠ που σχεδιάστηκε και συντηρείται από την Επιτροπή σε συνεργασία με τα κράτη μέλη. Ο σκοπός του ΣΣΠΚ είναι να βοηθήσει τα κράτη μέλη όσον αφορά την πρακτική εφαρμογή της νομοθεσίας της ΕΕ για την προστασία των καταναλωτών. Χρησιμοποιείται από το δίκτυο ΣΠΚ, το οποίο απαρτίζεται από τις δημόσιες αρχές που έχουν οριστεί από τα κράτη μέλη και από τις χώρες του ΕΟΧ για να συνεργάζονται και να ανταλλάσσουν μεταξύ τους πληροφορίες στο πλαίσιο της επιβολής της νομοθεσίας για την προστασία των καταναλωτών, όπως προβλέπεται στον κανονισμό ΣΠΚ.
      Το άρθρο 10 του κανονισμού ΣΠΚ προβλέπει ότι:
      
         «Η Επιτροπή διατηρεί ηλεκτρονική βάση δεδομένων στην οποία αποθηκεύει και επεξεργάζεται τις πληροφορίες που λαμβάνει δυνάμει των άρθρων 7, 8 και 9. Μόνο οι αρμόδιες αρχές μπορούν να συμβουλεύονται τη βάση δεδομένων…».
      
      Το άρθρο 12 παράγραφος 3 του κανονισμού ΣΠΚ προσθέτει:
      
         «Οι αιτήσεις συνδρομής υποβάλλονται γραπτώς και κάθε είδους διαβίβαση πληροφοριών γίνεται γραπτώς, χρησιμοποιώντας τυποποιημένο έντυπο, και η γνωστοποίηση πραγματοποιείται ηλεκτρονικά μέσω της βάσης δεδομένων που καθορίζεται στο άρθρο 10.».
      
      Το ΣΣΠΚ διευκολύνει τη συνεργασία και την ανταλλαγή πληροφοριών που περιορίζονται στις ενδοκοινοτικές παραβάσεις των οδηγιών και των κανονισμών που απαριθμούνται στο παράρτημα του κανονισμού ΣΠΚ, το οποίο περιλαμβάνει ποικιλία θεμάτων, συμπεριλαμβανομένων των αθέμιτων εμπορικών πρακτικών, της πώλησης από απόσταση, της καταναλωτικής πίστης, των οργανωμένων ταξιδιών, των αθέμιτων όρων των συμβάσεων, του χρονομερισμού, του ηλεκτρονικού εμπορίου κ.ά. Το ΣΣΠΚ δεν μπορεί να χρησιμοποιείται για ανταλλαγές πληροφοριών σε τομείς νομοθεσίας που δεν περιλαμβάνονται στο εν λόγω παράρτημα.
      Παραδείγματα:
      
                  I.
               
               
                  Ένας έμπορος εγκατεστημένος στο Βέλγιο χρησιμοποιεί αθέμιτους όρους στις συναλλαγές του με καταναλωτές που κατοικούν στη Γαλλία, παραβαίνοντας την οδηγία για τους αθέμιτους όρους συμβάσεων. Η αρμόδια για τους καταναλωτές αρχή της Γαλλίας μπορεί να χρησιμοποιήσει το ΣΣΠΚ για να ζητήσει από την αρμόδια για τους καταναλωτές αρχή του Βελγίου να λάβει όλα τα αναγκαία μέτρα επιβολής της νομοθεσίας που διαθέτει το Βέλγιο έναντι του εμπόρου, έτσι ώστε να σταματήσει πάραυτα η ενδοκοινοτική παράβαση.
               
            
                  II.
               
               
                  Η αρμόδια για τους καταναλωτές αρχή της Δανίας λαμβάνει καταγγελίες ότι ένας συγκεκριμένος δικτυακός τόπος χρησιμοποιεί δόλιες και παραπλανητικές εμπορικές πρακτικές εις βάρος των καταναλωτών. Ο δικτυακός τόπος εδρεύει στη Σουηδία. Η αρμόδια για τους καταναλωτές αρχή της Δανίας χρειάζεται πληροφορίες σχετικά με τον εν λόγω δικτυακό τόπο. Ως εκ τούτου, μπορεί να χρησιμοποιήσει το ΣΣΠΚ για να υποβάλει αίτηση για πληροφορίες στην αρμόδια για τους καταναλωτές αρχή της Σουηδίας, η οποία υποχρεούται να παράσχει τις πληροφορίες.
               
            Οι πληροφορίες μεταφορτώνονται από τα κράτη μέλη, αποθηκεύονται στο ΣΣΠΚ, εξετάζονται από τα κράτη μέλη στα οποία απευθύνονται και, κατόπιν, διαγράφονται από την Επιτροπή (3). Το ΣΣΠΚ χρησιμοποιείται ως χώρος αποθήκευσης πληροφοριών και ως μέσο ανταλλαγής πληροφοριών μέσω ενός αποτελεσματικού και ασφαλούς συστήματος επικοινωνίας.
      Από πλευράς προστασίας των δεδομένων, η δημιουργία μιας τέτοιας βάσης δεδομένων συνεπάγεται πάντα ορισμένους κινδύνους όσον αφορά το θεμελιώδες δικαίωμα της προστασίας των δεδομένων προσωπικού χαρακτήρα: ανταλλαγή περισσότερων δεδομένων από όσα ακριβώς απαιτούνται για τους σκοπούς της αποτελεσματικής συνεργασίας· διατήρηση δεδομένων που θα έπρεπε να είχαν διαγραφεί καθώς και δεδομένων που δεν είναι πλέον ακριβή ή που δεν είναι σωστά· μη διασφάλιση του σεβασμού των δικαιωμάτων των προσώπων στα οποία αναφέρονται τα δεδομένα και μη τήρηση των υποχρεώσεων των υπεύθυνων επεξεργασίας των δεδομένων. Συνεπώς, είναι αναγκαίο να εξαλειφθούν οι εν λόγω κίνδυνοι, εξασφαλίζοντας ότι οι χρήστες του ΣΣΠΚ είναι καλά ενημερωμένοι και καταρτισμένοι όσον αφορά τους κανόνες για την προστασία των δεδομένων καθώς και ικανοί να διασφαλίσουν τη συμμόρφωση με την εφαρμοστέα νομοθεσία περί προστασίας των δεδομένων.
      4.   ΝΟΜΙΚΟ ΚΑΙ ΕΠΟΠΤΙΚΟ ΠΛΑΙΣΙΟ ΓΙΑ ΤΗΝ ΠΡΟΣΤΑΣΙΑ ΤΩΝ ΔΕΔΟΜΕΝΩΝ
      Η Ευρωπαϊκή Ένωση έχει θεσπίσει νομικό πλαίσιο σχετικά με την προστασία των δεδομένων από το 1995: την οδηγία για την προστασία των δεδομένων (4), η οποία διέπει την επεξεργασία των δεδομένων προσωπικού χαρακτήρα από τα κράτη μέλη, και τον κανονισμό για την προστασία των δεδομένων (5), ο οποίος διέπει την επεξεργασία των δεδομένων προσωπικού χαρακτήρα από τα θεσμικά όργανα και τους λοιπούς οργανισμούς της Ευρωπαϊκής Ένωσης. Η εφαρμογή της νομοθεσίας για την προστασία των δεδομένων εξαρτάται από το ποιος είναι ο συμμετέχων στο ΣΣΠΚ ή ο χρήστης του ΣΣΠΚ.
      Οι πράξεις επεξεργασίας που διενεργούνται από την Επιτροπή διέπονται από τον κανονισμό για την προστασία των δεδομένων και οι πράξεις επεξεργασίας που διενεργούνται από τους χειριστές των υποθέσεων στις αρμόδιες εθνικές αρχές επιβολής της νομοθεσίας διέπονται από τους εθνικούς νόμους μεταφοράς της οδηγίας για την προστασία των δεδομένων στο εθνικό δίκαιο.
      Η Επιτροπή και οι ορισθείσες αρμόδιες αρχές, που είναι οι δύο κύριοι φορείς οι οποίοι διαδραματίζουν ειδικούς ρόλους στο ΣΣΠΚ, ως συνυπεύθυνοι επεξεργασίας, έχουν υποχρέωση να κοινοποιούν και να υποβάλουν τις αντίστοιχες πράξεις επεξεργασίας τους για προκαταρκτικό έλεγχο από τις σχετικές εποπτικές αρχές καθώς και να διασφαλίζουν τη συμμόρφωση με τους κανόνες προστασίας των δεδομένων. Οι προαναφερθέντες εθνικοί νόμοι μεταφοράς της οδηγίας για την προστασία των δεδομένων στο εθνικό δίκαιο μπορεί να προβλέπουν απαλλαγές τόσο από την υποχρέωση κοινοποίησης όσο και από την υποχρέωση ελέγχου.
      Η εναρμόνιση των εθνικών νομοθεσιών για την προστασία των δεδομένων είχε ως σκοπό τόσο να εξασφαλίσει ένα υψηλό επίπεδο προστασίας των δεδομένων όσο και να διασφαλίσει τα θεμελιώδη δικαιώματα των προσώπων και, παράλληλα, να επιτρέψει την ελεύθερη ροή δεδομένων προσωπικού χαρακτήρα μεταξύ των κρατών μελών. Δεδομένου ότι τα εθνικά μέτρα εφαρμογής μπορεί να οδηγήσουν σε αποκλίνοντες κανόνες, προκειμένου να εξασφαλιστεί συμμόρφωση με τους κανόνες για την προστασία των δεδομένων, συνιστάται στους χρήστες του ΣΣΠΚ να συζητήσουν αυτές τις κατευθυντήριες γραμμές με τις εθνικές τους αρχές προστασίας των δεδομένων, δεδομένου ότι οι κανόνες μπορεί να διαφέρουν, για παράδειγμα, ως προς τις πληροφορίες που παρέχονται σε ιδιώτες ή ως προς την υποχρέωση κοινοποίησης ορισμένων πράξεων επεξεργασίας δεδομένων στις αρχές προστασίας των δεδομένων.
      Ένα σημαντικό χαρακτηριστικό του νομικού πλαισίου της ΕΕ για την προστασία των δεδομένων είναι η εποπτεία του από ανεξάρτητες αρχές προστασίας των δεδομένων. Οι πολίτες έχουν το δικαίωμα να υποβάλλουν καταγγελίες στις εν λόγω αρχές και να επιλύουν γρήγορα τα προβλήματα προστασίας των δεδομένων με εξωδικαστικό τρόπο. Η επεξεργασία των δεδομένων προσωπικού χαρακτήρα σε εθνικό επίπεδο εποπτεύεται από τις εθνικές αρχές προστασίας των δεδομένων και η επεξεργασία δεδομένων προσωπικού χαρακτήρα από τα ευρωπαϊκά θεσμικά όργανα εποπτεύεται από τον Ευρωπαίο Επόπτη Προστασίας των Δεδομένων (ΕΕΠΔ) (6). Κατά συνέπεια, η Ευρωπαϊκή Επιτροπή υπόκειται στην εποπτεία του ΕΕΠΔ και οι λοιποί χρήστες του ΣΣΠΚ στην εποπτεία των εθνικών αρχών προστασίας των δεδομένων.
      5.   Η ΚΑΤΑΝΟΜΗ ΑΡΜΟΔΙΟΤΗΤΩΝ ΣΤΟ ΣΣΠΚ – ΤΟ ΖΗΤΗΜΑ ΤΗΣ ΚΟΙΝΗΣ ΕΥΘΥΝΗΣ ΕΠΕΞΕΡΓΑΣΙΑΣ
      Το ΣΣΠΚ είναι ένα σαφές παράδειγμα κοινών εργασιών επεξεργασίας και κοινής ευθύνης επεξεργασίας. Ενώ μόνο οι αρμόδιες αρχές στα κράτη μέλη συλλέγουν, καταγράφουν, γνωστοποιούν και ανταλλάσσουν δεδομένα προσωπικού χαρακτήρα, η αποθήκευση και η διαγραφή των εν λόγω δεδομένων στους εξυπηρετητές της είναι ευθύνη της Επιτροπής. Η Επιτροπή δεν έχει πρόσβαση στα εν λόγω δεδομένα προσωπικού χαρακτήρα, αλλά θεωρείται ο υπεύθυνος και ο χειριστής του συστήματος.
      Συνεπώς, ο καταμερισμός των διαφόρων καθηκόντων και αρμοδιοτήτων μεταξύ της Επιτροπής και των κρατών μελών μπορεί να συνοψιστεί ως εξής:
      
                  —
               
               
                  Κάθε αρμόδια αρχή είναι υπεύθυνη επεξεργασίας όσον αφορά τις δικές της δραστηριότητες επεξεργασίας δεδομένων.
               
            
                  —
               
               
                  Η Επιτροπή δεν είναι χρήστης, αλλά ο χειριστής του συστήματος, ευθύνεται δε κυρίως για τη συντήρηση και την ασφάλεια της αρχιτεκτονικής του συστήματος. Εντούτοις, η Επιτροπή έχει επίσης πρόσβαση στις προειδοποιήσεις, στις πληροφορίες ανατροφοδότησης και σε άλλες πληροφορίες, κατά περίπτωση (7). Ο σκοπός της πρόσβασης της Επιτροπής είναι να παρακολουθεί την εφαρμογή του κανονισμού ΣΠΚ και των νομοθετικών πράξεων για την προστασία των καταναλωτών οι οποίες απαριθμούνται στο παράρτημα του κανονισμού ΣΠΚ, καθώς και να καταρτίζει στατιστικές σε σχέση με την εκπλήρωση αυτών των καθηκόντων. Ωστόσο, η Επιτροπή δεν έχει πρόσβαση στις πληροφορίες που περιλαμβάνονται στις αιτήσεις αμοιβαίας συνδρομής και επιβολής της νομοθεσίας, καθώς αυτές απευθύνονται μόνο στις αρμόδιες αρχές των κρατών μελών οι οποίες χειρίζονται τη συγκεκριμένη υπόθεση. Ο κανονισμός ΣΠΚ παρέχει πράγματι στην Επιτροπή τη δυνατότητα να βοηθά τις αρμόδιες αρχές σε περίπτωση ορισμένων διαφορών (8) και να καλείται να συμμετάσχει σε συντονισμένες έρευνες τις οποίες αναλαμβάνουν περισσότερα από δύο κράτη μέλη (9).
               
            
                  —
               
               
                  Οι φορείς του ΣΣΠΚ είναι από κοινού υπεύθυνοι για τη νομιμότητα της επεξεργασίας, την παροχή πληροφοριών και τα δικαιώματα πρόσβασης, αντίρρησης και διόρθωσης.
               
            
                  —
               
               
                  Τόσο η Επιτροπή όσο και οι αρμόδιες αρχές στους ρόλους τους ως υπεύθυνων επεξεργασίας είναι ατομικά υπεύθυνες για την εξασφάλιση του ότι οι κανόνες σχετικά με τις πράξεις τους επεξεργασίας δεδομένων συμμορφώνονται με τους κανόνες για την προστασία των δεδομένων.
               
            6.   ΣΥΜΜΕΤΕΧΟΝΤΕΣ ΣΤΟ ΣΣΠΚ ΚΑΙ ΧΡΗΣΤΕΣ ΤΟΥ ΣΣΠΚ
      Υπάρχουν διάφορα προφίλ πρόσβασης στο ΣΣΠΚ: το δικαίωμα πρόσβασης στη βάση δεδομένων είναι περιορισμένο και δίνεται μόνο σε έναν συγκεκριμένο υπάλληλο της αρμόδιας αρχής (επικυρωμένος χρήστης), δεν μπορεί δε να μεταβιβαστεί. Οι αιτήσεις για πρόσβαση στο ΣΣΠΚ μπορούν να γίνουν δεκτές μόνο για τους υπαλλήλους που κοινοποιούνται στην Επιτροπή από τις αρμόδιες αρχές των κρατών μελών. Για να εισέλθει κάποιος στο σύστημα απαιτείται η ονομασία και ο κωδικός πρόσβασης του χρήστη, τα οποία λαμβάνονται από το ενιαίο γραφείο σύνδεσης.
      Μόνο οι χρήστες της ερωτώμενης αρμόδιας αρχής και της αιτούσας αρμόδιας αρχής έχουν πλήρη πρόσβαση στο σύνολο των πληροφοριών που ανταλλάσσονται στο πλαίσιο μιας υπόθεσης, συμπεριλαμβανομένων των εγγράφων που επισυνάπτονται στον φάκελο ΣΣΠΚ της υπόθεσης. Τα ενιαία γραφεία σύνδεσης μπορούν να διαβάσουν μόνο τις βασικές πληροφορίες που αφορούν μια υπόθεση για να μπορέσουν να προσδιορίσουν την αρμόδια αρχή στην οποία πρέπει να διαβιβαστεί η αίτηση. Δεν μπορούν να διαβάσουν εμπιστευτικά έγγραφα που επισυνάπτονται στην αίτηση ή μια προειδοποίηση.
      Στις υποθέσεις που αφορούν την επιβολή της νομοθεσίας, στις γενικές πληροφορίες έχουν πρόσβαση οι χρήστες όλων των αρμόδιων αρχών που έχουν κοινοποιηθεί ως αρμόδιες για τις νομοθετικές πράξεις οι οποίες παραβιάζονται. Αυτό γίνεται μέσω των κοινοποιήσεων. Οι εν λόγω κοινοποιήσεις θα πρέπει να παρέχουν γενική περιγραφή μιας υπόθεσης και θα πρέπει να αποφεύγεται να περιλαμβάνουν δεδομένα προσωπικού χαρακτήρα. Μπορεί να υπάρχουν εξαιρέσεις, όπως το ονοματεπώνυμο του πωλητή ή του προμηθευτή (αν πρόκειται για φυσικό πρόσωπο).
      Η Επιτροπή δεν έχει πρόσβαση στις αιτήσεις για πληροφορίες και για την επιβολή της νομοθεσίας ή στα εμπιστευτικά έγγραφα, αλλά λαμβάνει τις κοινοποιήσεις και τις προειδοποιήσεις.
      7.   ΑΡΧΕΣ ΠΡΟΣΤΑΣΙΑΣ ΔΕΔΟΜΕΝΩΝ ΠΟΥ ΕΦΑΡΜΟΖΟΝΤΑΙ ΣΤΙΣ ΑΝΤΑΛΛΑΓΕΣ ΠΛΗΡΟΦΟΡΙΩΝ
      Η επεξεργασία δεδομένων προσωπικού χαρακτήρα από τους χρήστες του ΣΣΠΚ στα κράτη μέλη μπορεί να γίνεται μόνο υπό τους όρους και σύμφωνα με τις αρχές που προβλέπει η οδηγία για την προστασία των δεδομένων. Ο υπεύθυνος επεξεργασίας των δεδομένων είναι υπεύθυνος να εξασφαλίσει ότι τηρούνται οι αρχές της προστασίας των δεδομένων κατά την επεξεργασία δεδομένων προσωπικού χαρακτήρα στο ΣΣΠΚ.
      Θα πρέπει επίσης να σημειωθεί ότι εφαρμόζονται στο ΣΣΠΚ οι κανόνες τόσο της εμπιστευτικότητας όσο και της προστασίας των δεδομένων.
      Είναι σημαντικό να σημειωθεί ότι οι χρήστες του ΣΣΠΚ στα κράτη μέλη είναι υπεύθυνοι για πολλές άλλες πράξεις επεξεργασίας και μπορεί να μην είναι ειδήμονες στον τομέα της προστασίας των δεδομένων. Η συμμόρφωση με την προστασία των δεδομένων στο ΣΣΠΚ δεν χρειάζεται να είναι αδικαιολόγητα πολύπλοκη ή να δημιουργεί υπερβολικό διοικητικό φόρτο. Ούτε πρέπει να είναι ένα σύστημα που να ανταποκρίνεται σε κάθε περίπτωση. Αυτές οι κατευθυντήριες γραμμές είναι συστάσεις για τον χειρισμό των δεδομένων προσωπικού χαρακτήρα, και θα πρέπει να υπομνησθεί ότι όλα τα δεδομένα που ανταλλάσσονται στο πλαίσιο του ΣΣΠΚ δεν είναι δεδομένα προσωπικού χαρακτήρα.
      Πριν από κάθε μεταφόρτωση πληροφοριών στο ΣΣΠΚ, οι αρμόδιοι για την επιβολή της νομοθεσίας υπάλληλοι πρέπει να εξετάζουν κατά πόσον τα δεδομένα προσωπικού χαρακτήρα που πρόκειται να αποσταλούν είναι απολύτως αναγκαία για την επίτευξη των σκοπών της αποτελεσματικής συνεργασίας και να προσέξουν σε ποιον αποστέλλουν τα δεδομένα προσωπικού χαρακτήρα. Ο αρμόδιος για την επιβολή της νομοθεσίας υπάλληλος πρέπει να αναρωτηθεί κατά πόσον ο παραλήπτης έχει απόλυτη ανάγκη να λάβει αυτές τις πληροφορίες για τους σκοπούς της αίτησης προειδοποίησης ή αμοιβαίας συνδρομής.
      Ο ακόλουθος κατάλογος θεμελιωδών αρχών για την προστασία των δεδομένων έχει ως σκοπό να βοηθήσει τους αρμόδιους για την επιβολή της νομοθεσίας υπαλλήλους που έχουν πρόσβαση στο ΣΣΠΚ να προβαίνουν σε κατά περίπτωση αξιολόγηση του κατά πόσον επιτυγχάνεται συμμόρφωση με τους κανόνες για την προστασία των δεδομένων που σχετίζονται με την επεξεργασία των δεδομένων προσωπικού χαρακτήρα κάθε φορά που επεξεργάζονται δεδομένα προσωπικού χαρακτήρα στο σύστημα. Οι αρμόδιοι για την επιβολή της νομοθεσίας υπάλληλοι θα πρέπει να έχουν επίσης υπόψη ότι μπορεί να υπάρχουν εξαιρέσεις και περιορισμοί όσον αφορά την εφαρμογή των αρχών για την προστασία των δεδομένων, οι οποίες απαριθμούνται παρακάτω, σε εθνικό επίπεδο, και συνιστάται να συμβουλεύονται τις εθνικές τους αρχές προστασίας των δεδομένων (10).
      
         Ποιες είναι οι αρχές προστασίας των δεδομένων που πρέπει να τηρούνται;
      
      Οι γενικές αρχές για την προστασία των δεδομένων που πρέπει να λαμβάνονται υπόψη πριν από τη διενέργεια της επεξεργασίας οιωνδήποτε δεδομένων προσωπικού χαρακτήρα έχουν ληφθεί από την οδηγία για την προστασία των δεδομένων. Εφόσον η εν λόγω οδηγία έχει μεταφερθεί στο εθνικό δίκαιο, υπενθυμίζεται στους χειριστές των υποθέσεων να συμβουλευτούν τις εθνικές εποπτικές αρχές τους για την προστασία των δεδομένων όσον αφορά την εφαρμογή των αρχών που απαριθμούνται παρακάτω και συνιστάται να ενημερωθούν κατά πόσον υπάρχουν τυχόν εξαιρέσεις ή περιορισμοί όσον αφορά την εφαρμογή των εν λόγω αρχών.
      
         Αρχή της διαφάνειας
      
      Σύμφωνα με την οδηγία για την προστασία των δεδομένων, το πρόσωπο στο οποίο αναφέρονται τα δεδομένα έχει το δικαίωμα να ενημερώνεται όταν τα δεδομένα προσωπικού χαρακτήρα του υφίστανται επεξεργασία. Ο υπεύθυνος επεξεργασίας υποχρεούται να του παρέχει το ονοματεπώνυμο και τη διεύθυνσή του, τον σκοπό της επεξεργασίας, τους παραλήπτες των δεδομένων και όλες τις άλλες πληροφορίες που απαιτούνται προκειμένου να διασφαλιστεί ότι η επεξεργασία είναι θεμιτή (11).
      Μπορεί να γίνεται επεξεργασία δεδομένων μόνο στις ακόλουθες περιπτώσεις (12):
      
                  —
               
               
                  αν το πρόσωπο στο οποίο αναφέρονται τα δεδομένα έχει δώσει τη συναίνεσή του,
               
            
                  —
               
               
                  αν η επεξεργασία είναι αναγκαία για την εκτέλεση ή για τη σύναψη σύμβασης,
               
            
                  —
               
               
                  αν η επεξεργασία είναι αναγκαία για τη συμμόρφωση με μια νομική υποχρέωση,
               
            
                  —
               
               
                  αν η επεξεργασία είναι αναγκαία για την προστασία των ζωτικών συμφερόντων του προσώπου στο οποίο αναφέρονται τα δεδομένα,
               
            
                  —
               
               
                  αν η επεξεργασία είναι αναγκαία για την εκπλήρωση έργου δημόσιου συμφέροντος ή εμπίπτοντος στην άσκηση δημόσιας εξουσίας που έχει ανατεθεί στον υπεύθυνο επεξεργασίας ή στον τρίτο στον οποίο ανακοινώνονται τα δεδομένα,
               
            
                  —
               
               
                  αν η επεξεργασία είναι αναγκαία για τους σκοπούς των νόμιμων συμφερόντων όσον αφορά τις εργασίες του υπεύθυνου επεξεργασίας ή του τρίτου ή των τρίτων στον/στους οποίο/οποίους γνωστοποιούνται τα στοιχεία.
               
            
         Αρχή της νομιμότητας και της δικαιοσύνης
      
      Δεν επιτρέπεται να συλλέγονται ή να υφίστανται επεξεργασία δεδομένα προσωπικού χαρακτήρα με αθέμιτους ή παράνομους τρόπους, ούτε θα πρέπει να χρησιμοποιούνται για σκοπούς που δεν συνάδουν με τους σκοπούς που καθορίζονται στον κανονισμό ΣΠΚ. Για να είναι η επεξεργασία νόμιμη, οι χειριστές των υποθέσεων πρέπει να εξασφαλίζουν ότι έχουν σαφείς λόγους που δικαιολογούν την ανάγκη επεξεργασίας. Η επεξεργασία πρέπει να γίνεται για συγκεκριμένους, σαφείς και νόμιμους σκοπούς, και δεν επιτρέπεται περαιτέρω επεξεργασία κατά τρόπο ασύμβατο με αυτούς τους σκοπούς (13). Η εν λόγω επεξεργασία μπορεί να γίνεται μόνον εφόσον προβλέπεται εν προκειμένω στον κανονισμό ΣΠΚ.
      Για να είναι θεμιτή η επεξεργασία, τα πρόσωπα στα οποία αναφέρονται τα δεδομένα πρέπει να ενημερώνονται σχετικά με τους σκοπούς για τους οποίους πρόκειται να υποστούν επεξεργασία τα δεδομένα τους καθώς και σχετικά με την ύπαρξη του δικαιώματος πρόσβασης, διόρθωσης και αντίρρησης.
      
         Αρχή της αναλογικότητας, της ακρίβειας και των περιόδων διατήρησης
      
      Οι πληροφορίες πρέπει να είναι ανάλογες προς τους επιδιωκόμενους στόχους, επαρκείς, κατάλληλες και όχι υπερβολικές σε σχέση με τους σκοπούς για τους οποίους συλλέγονται και/ή υφίστανται περαιτέρω επεξεργασία. Τα δεδομένα πρέπει να είναι ακριβή και, εφόσον χρειάζεται, να ενημερώνονται· πρέπει να λαμβάνονται όλα τα εύλογα μέτρα ώστε δεδομένα ανακριβή ή ελλιπή σε σχέση με τους σκοπούς για τους οποίους έχουν συλλεγεί ή υφίστανται περαιτέρω επεξεργασία να διαγράφονται ή να διορθώνονται· τα δεδομένα προσωπικού χαρακτήρα πρέπει να διατηρούνται σε μορφή που να επιτρέπει τον προσδιορισμό των προσώπων στα οποία αναφέρονται για περίοδο η οποία δεν πρέπει να υπερβαίνει το αναγκαίο χρονικό διάστημα για τους σκοπούς για τους οποίους τα δεδομένα συλλέχθηκαν ή υποβλήθηκαν σε περαιτέρω επεξεργασία. Πρέπει να υπάρχουν κατάλληλες εγγυήσεις για τα δεδομένα προσωπικού χαρακτήρα που διατηρούνται για μεγαλύτερες χρονικές περιόδους για ιστορικούς, στατιστικούς ή επιστημονικούς λόγους.
      Οι χειριστές των υποθέσεων πρέπει να εξετάζουν κατά πόσον οι πληροφορίες τις οποίες επεξεργάζονται είναι απολύτως αναγκαίες για τους επιδιωκόμενους σκοπούς.
      
         Αρχή του περιορισμού του σκοπού
      
      Τα δεδομένα προσωπικού χαρακτήρα πρέπει να συλλέγονται για συγκεκριμένους, σαφείς και νόμιμους σκοπούς, και δεν επιτρέπεται να υφίστανται περαιτέρω επεξεργασία κατά τρόπο ασύμβατο με τους εν λόγω σκοπούς χωρίς να ενημερώνεται το πρόσωπο στο οποίο αναφέρονται τα δεδομένα. Οι χειριστές των υποθέσεων θα πρέπει να επεξεργάζονται τα δεδομένα προσωπικού χαρακτήρα μόνο όταν υπάρχει εν προκειμένω σαφής σκοπός: να υπάρχει σχετική νομική βάση τον κανονισμό ΣΠΚ, η οποία να δικαιολογεί τη διαβίβαση.
      
         Δικαιώματα πρόσβασης
      
      Τα πρόσωπα στα οποία αναφέρονται τα δεδομένα έχουν, σύμφωνα με την οδηγία για την προστασία των δεδομένων (14), το δικαίωμα να ενημερώνονται για το γεγονός ότι τα δεδομένα προσωπικού χαρακτήρα τους υφίστανται επεξεργασία· για τους σκοπούς της επεξεργασίας· για τους αποδέκτες των δεδομένων και για το ότι έχουν συγκεκριμένα δικαιώματα, δηλαδή το δικαίωμα της πληροφόρησης και της διόρθωσης. Το πρόσωπο στο οποίο αναφέρονται τα δεδομένα έχει το δικαίωμα πρόσβασης σε όλα τα δεδομένα του που υφίστανται επεξεργασία. Το πρόσωπο στο οποίο αναφέρονται τα δεδομένα έχει επίσης το δικαίωμα να ζητήσει διόρθωση, διαγραφή ή «κλείδωμα» των δεδομένων που είναι ελλιπή, ανακριβή ή η επεξεργασία την οποία υφίστανται δεν είναι σύμφωνη με τους κανόνες για την προστασία των δεδομένων (15).
      
         Ευαίσθητα δεδομένα
      
      Απαγορεύεται η επεξεργασία δεδομένων που αποκαλύπτουν φυλετική ή εθνική προέλευση, πολιτικές απόψεις, θρησκευτικές ή φιλοσοφικές πεποιθήσεις, ιδιότητα μέλους σε συνδικαλιστική οργάνωση, υγεία, σεξουαλική ζωή, παραβατική συμπεριφορά και ποινικές καταδίκες. Εντούτοις, η οδηγία για την προστασία των δεδομένων (16) προβλέπει ορισμένες εξαιρέσεις απ’ αυτόν τον κανόνα, όπου ευαίσθητα δεδομένα μπορεί να υφίστανται επεξεργασία υπό ορισμένες προϋποθέσεις (17). Αφού οι χρήστες του ΣΣΠΚ μπορεί να βρεθούν σε θέση που να χειρίζονται ευαίσθητα δεδομένα (18), συνιστάται να προσεγγίζουν τα ευαίσθητα δεδομένα με προσοχή. Συνιστάται στους χρήστες του ΣΣΠΚ να συμβουλεύονται την αρμόδια για την προστασία των δεδομένων εθνική τους αρχή για το αν ισχύουν παρεκκλίσεις όσον αφορά την επεξεργασία των ευαίσθητων δεδομένων.
      
         Εξαιρέσεις
      
      Στο πλαίσιο της πρόληψης, της έρευνας, του εντοπισμού και της δίωξης των ποινικών παραβάσεων, η οδηγία για την προστασία των δεδομένων επιτρέπει ορισμένες εξαιρέσεις. Συνιστάται στους χειριστές των υποθέσεων να συμβουλεύονται την εθνική νομοθεσία προκειμένου να εκτιμούν κατά πόσον είναι πιθανές τέτοιες εξαιρέσεις και σε ποιο βαθμό (19). Εφόσον χρησιμοποιούνται τέτοιες εξαιρέσεις, συνιστάται να αναφέρονται σαφώς στις δηλώσεις εμπιστευτικότητας κάθε αρμόδιας αρχής.
      
         Εφαρμογή των αρχών σχετικά με την προστασία των δεδομένων
      
      Η εφαρμογή των εν λόγω αρχών σχετικά με την προστασία των δεδομένων στη λειτουργία του ΣΣΠΚ έχει ως αποτέλεσμα τη διατύπωση των ακόλουθων συστάσεων:
      
                  1.
               
               
                  Η χρήση του ΣΣΠΚ θα πρέπει να περιορίζεται αυστηρά στους σκοπούς που καθορίζονται στον κανονισμό ΣΠΚ. Το άρθρο 13 παράγραφος 1 του κανονισμού ΣΠΚ ορίζει ότι οι πληροφορίες που γνωστοποιούνται μπορούν να χρησιμοποιούνται μόνον για τους σκοπούς της εξασφάλισης της συμμόρφωσης με τη νομοθεσία για την προστασία των συμφερόντων των καταναλωτών. Η εν λόγω νομοθεσία παρατίθεται στο παράρτημα του κανονισμού ΣΠΚ.
               
            
                  2.
               
               
                  Συνιστάται οι αρμόδιοι για την επιβολή της νομοθεσίας υπάλληλοι να χρησιμοποιούν τις πληροφορίες που λαμβάνουν από μια αίτηση αμοιβαίας συνδρομής ή προειδοποίηση μόνο για τους λόγους που σχετίζονται με τη συγκεκριμένη αυτή περίπτωση, συμμορφούμενοι απολύτως με τις νομικές απαιτήσεις για την προστασία των δεδομένων και αξιολογώντας εκ των προτέρων την ανάγκη της επεξεργασίας στο πλαίσιο των ερευνών που διενεργούνται για το ευρύτερο δημόσιο συμφέρον.
               
            
                  3.
               
               
                  Όταν διαβιβάζονται δεδομένα, οι αρμόδιοι για την επιβολή της νομοθεσίας υπάλληλοι προβαίνουν σε αξιολόγηση, κατά περίπτωση, όσον αφορά το ποιοι θα πρέπει να είναι οι παραλήπτες των πληροφοριών που θα αποτελέσουν αντικείμενο επεξεργασίας.
               
            
                  4.
               
               
                  Οι χρήστες του ΣΣΠΚ θα πρέπει να επιλέγουν προσεκτικά τις ερωτήσεις τις οποίες θέτουν στην αίτηση αμοιβαίας συνδρομής και να μη ζητούν περισσότερα δεδομένα από όσα χρειάζεται. Δεν πρόκειται μόνο για ζήτημα τήρησης των αρχών για την ποιότητα των δεδομένων, αλλά και για ζήτημα μείωσης του διοικητικού φόρτου.
               
            
                  5.
               
               
                  Η οδηγία για την προστασία των δεδομένων (20) προβλέπει ότι τα δεδομένα προσωπικού χαρακτήρα πρέπει να είναι ακριβή και επικαιροποιημένα. Προβλέπεται ότι η αρμόδια αρχή που έδωσε τις πληροφορίες θα πρέπει να συμβάλει στην εξασφάλιση της ακρίβειας των δεδομένων που είναι αποθηκευμένα στο ΣΣΠΚ. Έχουν προστεθεί αναδυόμενα μηνύματα ως στοιχείο του ΣΣΠΚ για να υπενθυμίζουν περιοδικά στους χειριστές των υποθέσεων να ελέγχουν αν τα δεδομένα προσωπικού χαρακτήρα είναι ακριβή και επικαιροποιημένα.
               
            
                  6.
               
               
                  Ένας πρακτικός τρόπος ενημέρωσης των προσώπων στα οποία αναφέρονται τα δεδομένα σχετικά με τα δικαιώματά τους είναι μέσω μιας διαδικτυακής πλήρους δήλωσης εμπιστευτικότητας. Συνιστάται κάθε αρμόδια αρχή να δημοσιεύει δήλωση εμπιστευτικότητας στον δικτυακό της τόπο. Κάθε δήλωση εμπιστευτικότητας θα πρέπει να είναι σύμφωνη με όλες τις υποχρεώσεις ενημέρωσης, όπως προβλέπει η οδηγία για την προστασία των δεδομένων, να περιλαμβάνει σύνδεσμο προς την ιστοσελίδα της δήλωσης εμπιστευτικότητας της Επιτροπής και να παρέχει περισσότερες λεπτομέρειες σχετικά με την εν λόγω αρμόδια αρχή καθώς και με οποιουσδήποτε εθνικούς περιορισμούς όσον αφορά το δικαίωμα πρόσβασης ή ενημέρωσης. Όλοι οι εμπλεκόμενοι υπεύθυνοι επεξεργασίας των δεδομένων είναι υπεύθυνοι για την εξασφάλιση της δημοσίευσης των δηλώσεων εμπιστευτικότητας.
               
            
                  7.
               
               
                  Το πρόσωπο στο οποίο αναφέρονται τα δεδομένα μπορεί να ζητήσει πρόσβαση, διόρθωση και διαγραφή των δεδομένων προσωπικού χαρακτήρα του από περισσότερες από μία πηγές. Μολονότι κάθε αρμόδια αρχή είναι υπεύθυνη, ως υπεύθυνη επεξεργασίας των δεδομένων, για τις δικές της πράξεις επεξεργασίας δεδομένων, θα πρέπει να υπάρχει συντονισμένη απάντηση σε αιτήσεις που αφορούν διασυνοριακές υποθέσεις. Σε τέτοιες περιπτώσεις, συνιστάται οι αρμόδιες αρχές να ενημερώνουν τις υπόλοιπες ενδιαφερόμενες αρμόδιες αρχές σχετικά με την παραλαβή της αίτησης.
                  Αν μια αρμόδια αρχή θεωρεί ότι η έγκριση μιας αίτησης μπορεί να επηρεάσει την έρευνα ή τη διαδικασία επιβολής της νομοθεσίας που πραγματοποιείται από άλλες αρμόδιες αρχές, θα πρέπει να ζητήσει τη γνώμη των εν λόγω αρχών πριν εγκρίνει την αίτηση.
                  Το πρόσωπο στο οποίο αναφέρονται τα δεδομένα μπορεί επίσης να υποβάλει την αίτησή του στην Επιτροπή. Η Επιτροπή μπορεί να εγκρίνει μια αίτηση μόνο για δεδομένα στα οποία έχει πρόσβαση. Η Επιτροπή, όταν λαμβάνει μια αίτηση, θα πρέπει να συμβουλεύεται την αρμόδια αρχή η οποία έδωσε τις πληροφορίες. Αν δεν υπάρχουν αντιρρήσεις ή αν η αρμόδια αρχή δεν απαντήσει εντός εύλογου χρονικού διαστήματος, η Επιτροπή μπορεί να αποφασίσει αν θα εγκρίνει ή όχι την αίτηση με βάση τον κανονισμό για την προστασία των δεδομένων. Η Επιτροπή θα πρέπει επίσης να ζητήσει τη γνώμη των αρμόδιων αρχών των οποίων οι δραστηριότητες έρευνας ή επιβολής της νομοθεσίας ενδέχεται να διακυβευτούν λόγω της έγκρισης της αίτησης. Η Επιτροπή θα πρέπει να εξετάσει κατά πόσον η ενσωμάτωση πρόσθετων τεχνικών χαρακτηριστικών στο ΣΣΠΚ θα διευκόλυνε τέτοιες ανταλλαγές.
               
            
                  8.
               
               
                  Η οδηγία 2007/76/ΕΚ για την εφαρμογή του κανονισμού ΣΠΚ προβλέπει τη δημιουργία πεδίων δεδομένων εντός του ΣΣΠΚ για τα ονόματα των διευθυντών των εταιρειών. Οι αρμόδιοι για την επιβολή της νομοθεσίας υπάλληλοι πρέπει να αξιολογούν το κατά πόσον η συμπερίληψη αυτού του είδους προσωπικών δεδομένων είναι αναγκαία για την επίλυση της υπόθεσης. Πρέπει να γίνεται αξιολόγηση, κατά περίπτωση, του κατά πόσον είναι αναγκαίο να συμπεριληφθεί το ονοματεπώνυμο του διευθυντή της εταιρείας στο προοριζόμενο γι’ αυτόν τον σκοπό πεδίο δεδομένων πριν από κάθε μεταφόρτωση πληροφοριών στο ΣΣΠΚ και πριν από την αποστολή αίτησης προειδοποίησης ή αμοιβαίας συνδρομής σε άλλη αρμόδια αρχή.
               
            
                  9.
               
               
                  Η απόφαση 2007/76/ΕΚ για την εφαρμογή του κανονισμού ΣΠΚ απαιτεί από την αρμόδια αρχή που μεταφορτώνει αιτήσεις παροχής πληροφοριών ή αιτήσεις επιβολής της νομοθεσίας ή προειδοποιήσεις να υποδεικνύει κατά πόσον πρέπει να διασφαλιστεί το απόρρητο των εν λόγω πληροφοριών. Αυτό γίνεται κατά περίπτωση. Ομοίως, η αρχή στην οποία υποβάλλεται η αίτηση, κατά την παροχή πληροφοριών, πρέπει επίσης να υποδεικνύει κατά πόσον πρέπει να διασφαλιστεί το απόρρητο των πληροφοριών. Το ΣΣΠΚ περιλαμβάνει ένα στοιχείο προεπιλεγμένης τιμής όταν οι χρήστες του ΣΣΠΚ χρειάζονται ρητά να επιτρέψουν την πρόσβαση σε έγγραφα ακυρώνοντας την επιλογή του συμβόλου «εμπιστευτικό».
               
            8.   ΣΣΠΚ ΚΑΙ ΠΡΟΣΤΑΣΙΑ ΤΩΝ ΔΕΔΟΜΕΝΩΝ
      
         Περιβάλλον ευνοϊκό για την προστασία των δεδομένων
      
      Το ΣΣΠΚ έχει σχεδιαστεί έχοντας λάβει υπόψη τις απαιτήσεις της νομοθεσίας για την προστασία των δεδομένων:
      
                  —
               
               
                  Το ΣΣΠΚ χρησιμοποιεί το δίκτυο s-TESTA, το οποίο σημαίνει: Trans European Services for Telematics between Administrations (Διευρωπαϊκές υπηρεσίες τηλεματικής μεταξύ διοικήσεων). Το εν λόγω δίκτυο προσφέρει μια διαχειριζόμενη, αξιόπιστη και ασφαλή πλατφόρμα πανευρωπαϊκής επικοινωνίας για την ευρωπαϊκή και τις εθνικές διοικήσεις. Το δίκτυο s-TESTA βασίζεται σε μια ειδική ιδιωτική υποδομή εντελώς ξεχωριστή από το διαδίκτυο. Κατάλληλα μέτρα ασφαλείας περιλαμβάνονται στον σχεδιασμό του συστήματος έτσι ώστε να εξασφαλίζεται η καλύτερη δυνατή προστασία για το δίκτυο. Το δίκτυο έχει διαπίστευση ασφαλείας, έτσι ώστε να είναι κατάλληλο για τη διαβίβαση διαβαθμισμένων πληροφοριών στο επίπεδο «Περιορισμένης χρήσης ΕΕ».
               
            
                  —
               
               
                  Έχουν εισαχθεί πολλά τεχνικά στοιχεία: ασφαλείς και εξατομικευμένοι κωδικοί πρόσβασης σε κοινοποιημένους αρμόδιους υπαλλήλους καθορισμένων αρχών, χρήση ενός ασφαλούς δικτύου s-TESTA, αναδυόμενα μηνύματα τα οποία υπενθυμίζουν στους χειριστές των υποθέσεων ότι πρέπει να λαμβάνουν υπόψη τους κανόνες για την προστασία των δεδομένων, όταν επεξεργάζονται δεδομένα προσωπικού χαρακτήρα, δημιουργία διαφορετικών προφίλ χρηστών τα οποία κλιμακώνουν την πρόσβαση στις πληροφορίες ανάλογα με τον ρόλο του χρήστη (αρμόδια αρχή, ενιαίο γραφείο σύνδεσης ή η Επιτροπή), δυνατότητα περιορισμού της πρόσβασης σε έγγραφα χαρακτηρίζοντάς τα εμπιστευτικά, καθώς και μήνυμα στην αρχική σελίδα του ΣΣΠΚ το οποίο αναφέρεται στους κανόνες για την προστασία των δεδομένων.
               
            
                  —
               
               
                  Κανόνες εφαρμογής (21) οι οποίοι καλύπτουν βασικές πτυχές με σκοπό την εξασφάλιση της συμμόρφωσης με την προστασία των δεδομένων: σαφείς κανόνες διαγραφής (ποιες πληροφορίες· πώς και πότε διαγράφονται δεδομένα)· αρχές οι οποίες καθορίζουν τα είδη πρόσβασης στις πληροφορίες (μόνο οι άμεσα ενδιαφερόμενες αρμόδιες αρχές έχουν πλήρη πρόσβαση, ενώ οι υπόλοιπες έχουν πρόσβαση μόνο σε γενικές πληροφορίες).
               
            
                  —
               
               
                  Οδηγίες λειτουργίας (22) οι οποίες αποσαφηνίζουν περαιτέρω τι πρέπει να λαμβάνεται υπόψη όταν συμπληρώνονται τα διάφορα πεδία δεδομένων, και ενσωμάτωση των εν λόγω οδηγιών (23).
               
            
                  —
               
               
                  Ετήσιες επανεξετάσεις προκειμένου να εξασφαλιστεί ότι οι αρμόδιες αρχές επαληθεύουν την ακρίβεια των δεδομένων προσωπικού χαρακτήρα (η τοποθέτηση ετικετών έχει προγραμματιστεί, αλλά δεν έχει ακόμη εφαρμοστεί) καθώς και ότι οι υποθέσεις κλείνουν και/ή διαγράφονται όπως προβλέπεται από τους κανόνες, ώστε να εξασφαλιστεί ότι οι υποθέσεις δεν ξεχνιούνται. Η Επιτροπή οργανώνει σε τακτική βάση μαζί με τα κράτη μέλη συστηματική επανεξέταση των υποθέσεων οι οποίες παραμένουν εκκρεμείς για χρονικό διάστημα κατά πολύ μεγαλύτερο από το μέσο χρονικό διάστημα διεκπεραίωσης μιας υπόθεσης.
               
            
                  —
               
               
                  Αυτόματη διαγραφή των υποθέσεων αμοιβαίας συνδρομής 5 χρόνια μετά το κλείσιμο της υπόθεσης, όπως απαιτείται από τον κανονισμό ΣΠΚ.
               
            
                  —
               
               
                  Το ΣΣΠΚ είναι ένα εξελισσόμενο εργαλείο ΤΠ το οποίο αποσκοπεί να είναι ευνοϊκό για την προστασία των δεδομένων. Πολλά στοιχεία διασφάλισης έχουν ήδη ενσωματωθεί στην αρχιτεκτονική του συστήματος η οποία περιγράφηκε παραπάνω. Η Επιτροπή προτίθεται να συνεχίσει την ανάπτυξη περαιτέρω βελτιώσεων, σύμφωνα με τις απαιτήσεις.
               
            
         Ορισμένες πρόσθετες οδηγίες
      
      
         Για πόσο χρονικό διάστημα θα πρέπει να αποθηκεύεται μια υπόθεση, και πότε θα πρέπει να κλείνει και να διαγράφεται;
      
      Μόνο η Επιτροπή μπορεί να διαγράφει πληροφορίες από το ΣΣΠΚ (24) και το πράττει κανονικά έπειτα από αίτηση μιας αρμόδιας αρχής. Η αρμόδια αρχή, όταν υποβάλλει τέτοια αίτηση, πρέπει να διευκρινίζει τους λόγους υποβολής της. Η μόνη εξαίρεση είναι οι αιτήσεις επιβολής της νομοθεσίας. Σ’ αυτές τις περιπτώσεις, η διαγραφή από την Επιτροπή γίνεται 5 χρόνια μετά το κλείσιμο της υπόθεσης από την αιτούσα αρχή.
      Έχουν θεσπιστεί κανόνες με συγκεκριμένα χρονικά όρια έτσι ώστε να εξασφαλίζεται η διαγραφή δεδομένων που δεν χρειάζονται πλέον· δεδομένων που είναι ανακριβή· δεδομένων που έχουν αποδειχθεί αβάσιμα και/ή έχουν διατηρηθεί για τα μέγιστα χρονικά διαστήματα αποθήκευσης.
      
         Γιατί η περίοδος διατήρησης ορίζεται στα πέντε έτη;
      
      Ο σκοπός της περιόδου διατήρησης είναι η διευκόλυνση της συνεργασίας μεταξύ των δημοσίων αρχών που είναι αρμόδιες για την επιβολή της νομοθεσίας στον τομέα της προστασίας των συμφερόντων των καταναλωτών σε περιπτώσεις ενδοκοινοτικών παραβάσεων· η συμβολή στην ομαλή λειτουργία της εσωτερικής αγοράς, στην ποιότητα και τη συνέπεια στην επιβολή της νομοθεσίας στον τομέα της προστασίας των συμφερόντων των καταναλωτών, και στην παρακολούθηση της προστασίας των οικονομικών συμφερόντων των καταναλωτών, καθώς και η συμβολή στην αύξηση του επιπέδου και της συνέπειας όσον αφορά την επιβολή της νομοθεσίας. Κατά τη διάρκεια της διατήρησης οι εξουσιοδοτημένοι αρμόδιοι για την επιβολή της νομοθεσίας υπάλληλοι οι οποίοι εργάζονται για μια αρμόδια αρχή η οποία είχε αρχικά χειριστεί μια υπόθεση μπορούν να συμβουλεύονται το αρχείο, προκειμένου να τεκμηριώσουν σχέση με πιθανώς επανειλημμένες παραβάσεις, πράγμα που συμβάλλει στην καλύτερη και αποτελεσματικότερη επιβολή της νομοθεσίας.
      
         Ποιες πληροφορίες μπορούν να συμπεριληφθούν στο φόρουμ συζήτησης;
      
      Το φόρουμ συζήτησης πλαισιώνει το ΣΣΠΚ και είναι ένα εργαλείο που προορίζεται για την ανταλλαγή πληροφοριών σχετικά με ζητήματα όπως οι νέες εξουσίες επιβολής της νομοθεσίας και οι βέλτιστες πρακτικές. Γενικά, το φόρουμ συζήτησης, μολονότι δεν χρησιμοποιείται συχνά από τους αρμόδιους για την επιβολή της νομοθεσίας υπαλλήλους, δεν θα πρέπει να χρησιμοποιείται για την ανταλλαγή δεδομένων σχετικών με τις υποθέσεις και δεν θα πρέπει να κάνει αναφορά σε προσωπικά δεδομένα.
      
         Τι είδους στοιχεία μπορούν να συμπεριληφθούν στις περιλήψεις και στα συνημμένα έγγραφα;
      
      Η απόφαση 2007/76/ΕΚ για την εφαρμογή του κανονισμού ΣΠΚ προβλέπει το πεδίο δεδομένων «συνημμένα έγγραφα» στην περίπτωση προειδοποιήσεων και αιτήσεων για πληροφορίες και για την επιβολή της νομοθεσίας. Οι περιλήψεις είναι τα πεδία στα οποία θα πρέπει να γίνεται η περιγραφή της παράβασης. Τα δεδομένα προσωπικού χαρακτήρα θα πρέπει να μην περιλαμβάνονται στις περιλήψεις, δεδομένου ότι ο σκοπός του εν λόγω πεδίου δεδομένων είναι να παρέχει γενική περιγραφή της παράβασης. Δεδομένα προσωπικού χαρακτήρα στα συνημμένα έγγραφα, τα οποία δεν είναι απολύτως απαραίτητα, θα πρέπει να σκιάζονται ή να διαγράφονται.
      
         Τι σημαίνει η ύπαρξη «εύλογης υποψίας» ότι έχει σημειωθεί παράβαση;
      
      Η εύλογη υποψία πρέπει να ερμηνεύεται σύμφωνα με την εθνική νομοθεσία. Ωστόσο, συνιστάται οι εικαζόμενες παραβάσεις να εισάγονται στο ΣΣΠΚ μόνο αν υπάρχουν κάποια στοιχεία που να στοιχειοθετούν ότι έχει γίνει ή είναι πιθανόν να έχει γίνει παράβαση.
      
         Τι συμβαίνει με τις μεταβιβάσεις σε τρίτες χώρες;
      
      Ο κανονισμός ΣΠΚ (25) προβλέπει ότι οι πληροφορίες που ανακοινώνονται στο πλαίσιο του κανονισμού ΣΠΚ μπορούν επίσης να ανακοινώνονται σε αρχή τρίτης χώρας από κράτος μέλος που έχει διμερή συμφωνία συνδρομής, υπό την προϋπόθεση ότι έχει συναινέσει εν προκειμένω η αρμόδια αρχή η οποία ανακοίνωσε αρχικά την πληροφορία και ότι πληρούνται οι διατάξεις σχετικά με την προστασία των δεδομένων.
      Συνιστάται, εφόσον δεν υπάρχει διεθνής συμφωνία από την Ευρωπαϊκή Ένωση για ρυθμίσεις συνεργασίας αμοιβαίας συνδρομής (26) με μια τρίτη χώρα, οποιαδήποτε διμερής συμφωνία συνδρομής με μια δεδομένη τρίτη χώρα θα πρέπει να προβλέπει επαρκείς εγγυήσεις προστασίας των δεδομένων και θα πρέπει να κοινοποιείται στις σχετικές εποπτικές αρχές προστασίας των δεδομένων, έτσι ώστε να μπορεί να διενεργείται προκαταρκτικός έλεγχος, εκτός αν η Επιτροπή έχει διαπιστώσει ότι η τρίτη χώρα εξασφαλίζει επαρκές επίπεδο προστασίας για τα δεδομένα προσωπικού χαρακτήρα που διαβιβάζονται από την Ένωση, σύμφωνα με το άρθρο 25 της οδηγίας για την προστασία των δεδομένων.
      
         (1)  Άρθρο 2 στοιχείο α).
      
         (2)  Θα πρέπει να σημειωθεί ότι οι αρχές που διέπουν την προστασία των δεδομένων εφαρμόζονται τόσο στα δεδομένα που αποθηκεύονται σε ηλεκτρονική μορφή όσο και στα δεδομένα που αποθηκεύονται σε έντυπη μορφή.
      
         (3)  Για συγκεκριμένους κανόνες σχετικά με τη διαγραφή, βλέπε: οδηγία 2007/76/ΕΚ (ΕΕ L 32 της 6.2.2007) και «Δίκτυο συνεργασίας για την προστασία των καταναλωτών: οδηγίες λειτουργίας».
      
         (4)  Οδηγία 95/46/ΕΚ.
      
         (5)  Κανονισμός (ΕΚ) αριθ. 45/2001.
      
         (6)  http://www.edps.europa.eu/EDPSWEB/edps/EDPS
      
         (7)  Άρθρα 8, 9 και 15 του κανονισμού ΣΠΚ (ΕΚ) αριθ. 2006/2004.
      
         (8)  Άρθρο 8 παράγραφος 5 του κανονισμού ΣΠΚ (ΕΚ) αριθ. 2006/2004.
      
         (9)  Άρθρο 9 του κανονισμού ΣΠΚ (ΕΚ) αριθ. 2006/2004.
      
         (10)  Άρθρο 11 παράγραφος 2 και άρθρο 13 της οδηγίας 95/46/ΕΚ.
      
         (11)  Άρθρα 10 και 11 της οδηγίας 95/46/ΕΚ.
      
         (12)  Άρθρο 7 της οδηγίας 95/46/ΕΚ.
      
         (13)  Άρθρο 6 παράγραφος 1 στοιχείο β) της οδηγίας 95/46/ΕΚ.
      
         (14)  Άρθρα 10, 11 και 12 της οδηγίας 95/46/ΕΚ.
      
         (15)  Άρθρο 12 της οδηγίας 95/46/ΕΚ.
      
         (16)  Άρθρο 8 παράγραφος 2 της οδηγίας 95/46/ΕΚ.
      
         (17)  Άρθρο 8 της οδηγίας 95/46/ΕΚ.
      
         (18)  Κεφάλαιο 4 του παραρτήματος της απόφασης 2007/76/ΕΚ.
      
         (19)  Γνώμη 6/2007 για τα θέματα προστασίας των δεδομένων που σχετίζονται με το σύστημα συνεργασίας όσον αφορά την προστασία των καταναλωτών (ΣΣΠΚ) 01910/2007/EN – WP 139 – που εκδόθηκε την 21η Σεπτεμβρίου 2007, σ. 24-26.
      
         (20)  Άρθρο 6 παράγραφος 1 στοιχείο δ) της οδηγίας 95/46/ΕΚ.
      
         (21)  Απόφαση 2007/76/ΕΚ.
      
         (22)  Δίκτυο συνεργασίας για την προστασία των καταναλωτών: οδηγίες λειτουργίας – Εγκρίθηκαν από την επιτροπή ΣΠΚ στις 8 Ιουνίου 2010.
      
         (23)  Το περιεχόμενο των εν λόγω οδηγιών θα ενσωματωθεί σε μελλοντικά προγράμματα κατάρτισης σχετικά με το ΣΣΠΚ.
      
         (24)  Άρθρο 10 του κανονισμού ΣΠΚ (ΕΚ) αριθ. 2006/2004 και κεφάλαιο 2 του παραρτήματος της απόφασης για την εφαρμογή του κανονισμού ΣΠΚ 2007/76/ΕΚ.
      
         (25)  Άρθρο 14 παράγραφος 2 του κανονισμού ΣΠΚ (ΕΚ) αριθ. 2006/2004.
      
         (26)  Άρθρο 18 του κανονισμού ΣΠΚ (ΕΚ) αριθ. 2006/2004.